FI Euroopan unionin virallinen lehti CE 84/342

(2004/C 84 E/0401)

KIRJALLINEN KYSYMYS E-0243/04

esittäjä(t): Ilda Figueiredo (GUE/NGL) komissiolle

(2. helmikuuta 2004)

Aihe: Yritysten siirtyminen muualle ja työttömyys

Jälleen on olemassa vaara, että monikansallinen vaatetehdas, Brax Portuguesa Fábrica de Confecções Lda., lopettaa toimintansa Vila Nova de Gaiassa Portugalissa. Yli 400 työntekijää, joista suurin osa on naisia, on vaarassa joutua työttömäksi.

Tässä vakavassa tilanteessa, joka vallitsee alueella ja maassa, jossa työttömyyden kasvua ei saada pysähtymään, on välttämätöntä, että komissio ja Portugalin hallitus ryhtyvät kaikkiin mahdollisiin toimenpiteisiin estääkseen sen, että taas kerran monikansallinen yritys lopettaa toimintansa Portugalissa ja siirtyy mahdollisesti toiseen Euroopan maahan.

Pyydän komissiolta seuraavia tietoja:

1. Onko Portugalin Aldeia Novassa, Serzedossa ja Vila Nova de Gaiassa sijaitsevalle Brax Portuguesa Fábrica de Confecções Lda. -yritykselle myönnetty joitakin yhteisön tukia? Jos on, mikä on niiden nykytilanne?

2. Onko Euroopan unionin taloudellista tukea myönnetty emoyhtiölle tai jollekin tytäryhtiöistä? Jos on, mikä on niiden nykytilanne?

3. Mihin toimenpiteisiin komissio aikoo ryhtyä estääkseen sen, että monikansalliset yritykset siirtyvät jatkuvasti muualle ja aiheuttavat työttömyyttä?

Stavros Dimasin komission puolesta antama täydentävä vastaus

(31. maaliskuuta 2004)

Komissio ilmoittaa arvoisalle parlamentin jäsenelle, että Brax Portuguesa, Fábrica de Confecções, Lda. -yritys on saanut seuraavat tuet.

1. Euroopan sosiaalirahasto (ESR): (euroina) Entinen rahasto Viite 891013 Pl Toinen yhteisön tukikehys PEDIP II (1) Kolmas yhteisön tukikehys POEFDS ESR 23 146,19 51 892,73 5 250,68 OSS 18 937,79 17 297,58 3 150,40

2. Euroopan aluekehitysrahasto (EAKR) (toinen yhteisön tukikehys): Ohjelma Elinkeinotoiminnan nykyaikaistaminen Hanke Tilannekartoitus ja kehitysvaihtoehdot Hyväksymispäivä 27.7.1995 Sijainti Vila Nova de Gaia Toteuttaja Brax Portuguesa — Fabrica de Confecções LDA Kokonaisinvestointi 20 340,60 EUR Tukikelpoinen investointi 20 340,60 EUR Hyväksytty EAKR:n osuus 10 171,57 EUR Maksettu EAKR:n osuus (2) 10 196,25 EUR

Varsinkin ESR:n osalta komissio muistuttaa, että myönnettäessä rahoitusta ammatillisen koulutuksen alaan kuuluville toimille ei sovelleta yritysten pysyvyyteen liittyviä edellytyksiä, vaan kriteerinä on pikemminkin se, täyttääkö hakija ESR:n tuen myöntämisvaiheessa voimassa olevien asetusten mukaiset haku- ja tukikelpoisuusehdot.

Komissio katsoo, että henkilöresursseihin tehdyt investoinnit ovat kaikkein tärkeimpiä kansallisesti ja alueellisesti. On korostettava, että ESR:n rahoituksella ei tueta sinänsä yritystä, vaan tarjotaan henkilöresursseihin suunnattu investointi, jonka ansiosta kyseisiin koulutustoimenpiteisiin osallistuvat henkilöt parantavat työllistyvyyttään. Komission tietojen mukaan kyseinen yritys ei ole toiminut vastoin sääntöjä, jotka koskevat rakennerahastojen tuen myöntämistä.

Lisäksi komissio haluaisi tuoda esiin, että direktiivissä 98/59/EY (3) säädetään tiedottamisesta ja neuvottelusta työntekijöiden edustajien kanssa silloin kun työnantaja suunnittelee joukkovähentämistä. Nämä neuvottelut on aloitettava hyvissä ajoin, ja niissä on käsiteltävä ainakin mahdollisuuksia joukkovähentämisen välttämiseksi tai niiden kohteena olevien työntekijöiden määrän rajoittamiseksi sekä seurausten pienentämiseksi käyttämällä sosiaalisia toimenpiteitä. Näiden toimenpiteiden tarkoituksena on muun muassa antaa apua vähentämisen kohteeksi joutuneiden työntekijöiden työllistämiseen tai uudelleen kouluttamiseen.

Yleisemmällä tasolla komissio kannattaa ajatusta siitä, että yritysten pitäisi aina uudelleenjärjestelyjen yhteydessä ottaa huomioon tekemiensä päätösten mahdolliset seuraukset työntekijöiden sekä sosiaalisen ja alueellisen tilanteen kannalta. Tätä näkemystä on hiljattain korostettu komission tiedonannossa ”Yritysten sosiaalinen vastuu: elinkeinoelämän panos kestävään kehitykseen” (4).

Lisäksi komissio on kutsunut eurooppalaiset työmarkkinaosapuolet osallistumaan vuoropuheluun muutoksen ennakoinnista ja hallinnasta dynaamisen lähestymistavan soveltamiseksi yrityksen uudelleenjärjestelyn sosiaalisiin näkökohtiin. Työmarkkinaosapuolet sopivat tämän aiheen sisällyttämisestä äskettäin vahvistettuun monivuotiseen työohjelmaan (5) (6).

(1) Portugalin teollisuuden kehittämiseen tarkoitettu erityisohjelma.

(2) Euroina maksettu määrä on hyväksyttyä määrää suurempi, sillä hyväksymis- ja maksuajankohdan muuntokurssit poikkesivat toisistaan.

(3) Neuvoston direktiivi 98/59/EY, annettu 20. heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä, EYVL L 225, 12.8.1998.

(4) KOM(2002) 347 lopullinen.

(5) Työllisyys-, koulutus- ja sosiaalipolitiikan strateginen osa.

(6) Sosiaaliturvamäärärahat.